Up-341/01
Natisni
Opravilna št.:
Up-341/01
Datum odločitve:
16. 10. 2001
ECLI:
ECLI:SI:USRS:2001:Up.341.01
Akt:
Ustavna pritožba A. A. zoper odločbo Davčnega urada Maribor, Izpostava Maribor, št. 844-03/2001-13/42 z dne 1. 6. 2001
Izrek:
Ustavna pritožba A. A. zoper odločbo Davčnega urada Maribor, Izpostava Maribor, št. 844-03/2001-13/42 z dne 1. 6. 2001 se zavrže.
Evidenčni stavek:
Ustavno sodišče zavrže ustavno pritožbo zoper akt, zoper katerega razen ustavne pritožbe ni vloženo nobeno drugo pravno sredstvo.
Geslo:
Predhodna izčrpanost pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 54., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2001, Uradni list RS, št. 6/2000.
Vrsta zadeve:
ustavna pritožba
Vrsta akta:
posamični akt
Datum vloge:
8. 8. 2001
Vrsta odločitve:
sklep
Vrsta rešitve:
zavrženje
Dokument:
US21024
Up-341/01
16. 10. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 16. oktobra 2001
s k l e n i l o :
Ustavna pritožba A. A. zoper odločbo Davčnega urada Maribor, Izpostava Maribor, št. 844-03/2001-13/42 z dne 1. 6. 2001 se zavrže.
O b r a z l o ž i t e v
1. Pritožnica v dne 8. 8. 2001 vloženi ustavni pritožbi navaja, da jo zoper dne 1. 6. 2001 izdano davčno odmerno odločbo vlaga v roku, določenem v 52. členu Zakona o Ustavnem sodišču (Uradni list RS, št. 15/94 - v nadaljevanju ZUstS). Meni, da sta z izpodbijano odločbo kršeni načelo enakosti pred zakonom (14. člen Ustave) ter položaj in posebne pravice romske skupnosti v Sloveniji (65. člen Ustave).
2. Po določbi prvega odstavka 51. člena ZUstS je ustavno pritožbo mogoče vložiti, ko so izčrpana vsa pravna sredstva. Če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice, pa lahko Ustavno sodišče izjemoma odloča o ustavni pritožbi še pred izčrpanjem izrednih pravnih sredstev (drugi odstavek 51. člena ZUstS).
Vendar po stališču Ustavnega sodišča (gl. sklep št. Up-261/98 z dne 13. 1. 2001, Uradni list RS, št. 6/2000) upravnega spora od uveljavitve Zakona o upravnem sporu (Uradni list RS, št. 50/97 in nasl. - ZUS) ni več mogoče šteti za izredno pravno sredstvo v smislu 51. člena ZUstS. Glede na to je v upravnih zadevah ustavno pritožbo mogoče vložiti šele po končanem pritožbenem postopku in po končanem upravnem sporu. Da bi navedena pravna sredstva pritožnica izkoristila oziroma, da bi poleg ustavne pritožbe vložila še kakšno pravno sredstvo, iz vloge ne izhaja. Ne glede na to pa je tudi gotovo, da je v predmetni zadevi čas, ki je pretekel od izdaje izpodbijane odločbe do vložitve ustavne pritožbe, tako kratek, da ne omogoča izpolnitve procesnega pogoja izčrpanosti zgoraj navedenih pravnih sredstev. Ustavno sodišče zato pritožnice ni posebej pozivalo, naj pritožbo dopolni z izkazom izpolnjenosti procesnih predpostavk za vložitev ustavne pritožbe (drugi odstavek 54. člena ZUstS), temveč je ustavno pritožbo zavrglo že iz navedenega razloga.
3. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan